La Biblioteca Infantil tanca les activitats d’Animació Lectora del 2016
2025-07-24

La Biblioteca Infantil de Burjassot tanca aquest mes de desembre la seua programació gratuïta d’animació lectora del 2016. Una programació carregada de tallers, lectures, contacontes i altres animacions en les quals se celebrarà el Dia Internacional de les Persones amb Discapacitat i el Dia dels Drets Humans i dels Drets Animals.

Els xiquets també tindran l’oportunitat de conéixer als clàssics i, en aquest cas, a Miguel de Cervantes, amb la primera de les activitats del mes que tindrà lloc el dijous 1 de desembre a les 18 hores en la Biblioteca Infantil. “Hola a tots!…Sóc Miguel de Cervantes” és el nom de l’activitat a partir de la qual, i mitjançant un joc, coneixeran la biografia de Miguel de Cervantes, les seues obres més important i, com no, El Quixot. Tenint ja aquestes xicotetes pinzellades de la seua vida i obra, cada participants dissenyarà el seu propi llibre de Cervantes, que elaborarà amb cartolina i en el qual posarà les dades més rellevants de la vida de l’escriptor.

El dijous 15 de desembre, “L’arbre dels desitjos dels drets Humans i dels Drets dels Animals” serà l’activitat que es desenvoluparà també en la Biblioteca Infantil a les 18 hores. A través de la mateixa, es pretén que els xiquets i les xiquetes aprenguen i reflexionen sobre els Drets Humans i els Drets dels Animals, aprofitant la proximitat del Nadal perquè expressen un desig que es puga complir el pròxim any dins dels dos fils conductors de l’activitat.

El primer contacontes del mes arribarà el divendres 16 de desembre a les 18 hores al Saló d’Actes de la Casa de Cultura. “Contes de gats maolats” és el títol del mateix en el qual la companyia La Titella, amb Amparo Herrero al capdavant, explicarà als assistents, en la figura de Cuentamiau, les històries dels seus avantpassats gats. Unes històries en les quals el públic assistent participarà com a protagonista de les mateixes.

L’última de les animacions lectores del mes, la del dimarts 20 de desembre a les 18 hores en la Biblioteca Infantil, portarà als participants a conéixer “El fantasma del Nadal”. A partir d’un vídeo-conte de Disney es mostraran diferents maneres de viure el Nadal i la importància de l’esperit nadalenc.

Per a finalitzar el mes, i comptant amb la col·laboració d’Espai Dona, el servei integral d’atenció a la dona de l’Ajuntament de Burjassot, el divendres 23 de desembre a les 18 hores es posarà en escena en el Saló d’Actes de la Casa de Cultura el contacontes “Els rompecuentos”, a càrrec del Grup A Riure, en el qual es “trencaran” els contes tradicionals d’una manera divertida i amb música en directe. Es podrà conéixer a la valenta Carlota i el seu Drac, descobrir a Lobito caperucito i endinsar-se en la selva amb Tarzana.

A totes aquestes activitats s’uneixen les visites que els centres educatius de Burjassot realitzen a les Biblioteques Municipals. En aquesta ocasió, la secció de secundària de l’IES Federica Montseny visitarà la Biblioteca d’Adults el 22 de desembre.